חוק הארכת תקופות וקיום דיונים בהיוועדות חזותית בענייני תכנון ובנייה (נגיף הקורונה החדש - הוראת שעה), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2840, עמ' 368, 2020-08-12T00:00:00+03:00
ניתנה סמכות לשר הפנים להכריז בצו, באישור ועדת הפנים והגנת הסביבה, על תקופת חירום לעניין הליכים ופעולות לפי חוק התכנון והבנייה, התשכ"ה–1965‏, חוק לקידום הבנייה במתחמים מועדפים לדיור, התשע"ד–2014, חוק משק הגז הטבעי, התשס"ב–2002 וחוק הדרכים (שילוט), התשכ"ו–1966 וזאת אם נוכח כי יש צורך בכך בשל הגבלות שהוטלו לשם התמודדות עם נגיף הקורונה. תקופת החירום לא תעלה על שלושה חודשים בכל פעם או על תקופת מצב הכרזת החירום עליו הכריזה הממשלה. בתקופת החירום יחולו הוראות מיוחדות אשר יאפשרו את קיומם של ישיבות במוסדות התכנון באמצעות היוועדות חזותית. לעניין ישיבות שעניינן שמיעת התנגדויות ועררים, יקבל יושב ראש מוסד התכנון את ההחלטה על קיום הישיבה בדרך של היוועדות חזותית רק לאחר ששקל שיקולים המפורטים בהצעת החוק. 
עוד נקבע כי במהלך תקופת החירום יוסמך שר הפנים לקבוע בצו, באישור ועדת הפנים והגנת הסביבה, הוראות לעניין הארכת תקופות שנקבעו בחוקים כאמור או בהחלטות מוסד תכנון או השהייתן וזאת אם נוכח כי יש צורך בכך בשל הגבלות שהוטלו לשם התמודדות עם נגיף הקורונה. תקופת החוק תהיה עד לתאריך 30 ביוני 2021.